T1548.3
Exported from Holy-Writings.com on 2026-07-05 - 1 clipping

舍利弗阿毘曇論姚秦罽賓三藏曇摩耶舍共曇摩崛多等譯(3)

3 陰品問分陰品第三

問曰：

幾陰？

答曰：

五陰。

何等五？

色陰、受陰、想陰、行陰、識陰。

云何色陰？

若色法是名色陰。

云何色陰？

十色入、若法入色，是名色陰。

云何色陰？

四大若四大所造色，是名色陰。

云何色陰？

三行色：

可見有對色、不可見有對色、不可見無對色，是名色陰。

云何色陰？

若色，過去未來現在、內外麁細卑勝遠近，是名色陰。

云何色法？

眼耳鼻舌身入、色聲香味觸入、身口非戒無教、有漏身口戒無教、有漏身進有漏身除、正語正業正命、正身進正身除，是名色法。

云何十色入？

眼耳鼻舌身入、色聲香味觸入，是名十色入。

云何法入色？

身口非戒無教、有漏身口戒無教、有漏身進有漏身除、正語正業正命、正身進正身除，是名法入色。

云何四大？

地大、水大、火大、風大，是名四大。

云何四大所造色？

眼耳鼻舌身、色聲香味、身口非戒無教、有漏身口戒無教、有漏身進有漏身除、正語正業正命、正身進正身除，是名四大所造色。

云何可見有對色？

色入，是名可見有對色。

云何不可見有對色？

眼耳鼻舌身、聲香味觸入，是名不可見有對色。

云何不可見無對色？

身口非戒無教、有漏身口戒無教、有漏身進有漏身除、正語正業正命、正身進正身除，是名不可見無對色。

云何過去色？

若色生已滅，是名過去色。

云何未來色？

若色未生未出，是名未來色。

云何現在色？

若色生未滅，是名現在色。

云何內色？

若色受，是名內色。

云何外色？

若色非受，是名外色。

云何麁色？

若色欲界繫，是名麁色。

云何細色？

若色色界繫、若無色界繫、若不繫，是名細色。

云何卑色？

若色不善、若色不善法報、若色非報非報法不適意，是名卑色。

云何勝色？

若色善、若色善法報、若色非報非報法適意，是名勝色。

云何遠色？

若諸色相遠、極相遠、不近、不近邊，是名遠色。

云何近色？

若色相近、極相近、近邊，是名近色。

云何受陰？

一受受陰，若心受，是名受陰。

云何受陰？

二受受陰，身受、心受，是名受陰。

云何受陰？

三受受陰，樂受、苦受、非苦非樂受，是名受陰。

云何受陰？

四受受陰，欲界繫受、色界繫受、無色界繫受、不繫受，是名受陰。

云何受陰？

五受受陰，樂根、苦根、喜根、憂根、捨根，是名受陰。

云何受陰？

六受受陰，眼觸受、耳鼻舌身意觸受，是名受陰。

云何受陰？

七受受陰，眼識界相應受、耳鼻舌身意界意識界相應受，是名受陰。

云何受陰？

十八意行及餘意受，是名受陰。

云何受陰？

三十六尊句及餘意受，是名受陰。

云何受陰？

百八受及餘意受，是名受陰。

云何受陰？

若過去未來現在、內外麁細卑勝遠近受，是名受陰。

云何身受？

若受身識相應，是名身受。

云何心受？

若受意識相應，是名心受。

云何身受？

若受五識身相應，眼識、耳識、鼻識、舌識、身識，是名身受。

云何心受？

若受意識相應，是名心受。

云何樂受？

若身心樂受，是名樂受。

云何苦受？

若身心苦受，是名苦受。

云何非苦非樂受？

若身心非苦非樂受，是名非苦非樂受。

云何欲界繫受？

若受欲漏有漏，是名欲界繫受。

云何色界繫受？

若受色漏有漏，是名色界繫受。

云何無色界繫受？

若受無色漏有漏，是名無色界繫受。

云何不繫受？

若受聖無漏，是名不繫受。

云何樂根？

若身樂受，眼觸樂受、耳鼻舌身觸樂受樂界，是名樂根。

云何苦根？

若身苦受，眼觸苦受、耳鼻舌身觸苦受苦界，是名苦根。

云何喜根？

若身心樂受，意觸樂受喜界，是名喜根。

云何憂根？

若身心苦受，意觸苦受憂界，是名憂根。

云何捨根？

若身心非苦非樂受，眼觸非苦非樂受、耳鼻舌身意觸非苦非樂受捨界，是名捨根。

云何眼觸受？

若受眼識相應，是名眼觸受。

云何耳鼻舌身意觸受？

若受意識相應，是名意觸受。

云何眼觸受？

緣眼緣色生眼識，三法和合觸緣觸受，名眼觸受。

云何耳鼻舌身意觸受？

緣意緣法生意識，三法和合觸緣觸受，是名意觸受。

云何眼識界相應受？

若受眼識界共生共住共滅，是名眼識界相應受。

云何耳鼻舌身意界意識界相應受？

若受意識界共生共住共滅，是名意識界相應受。

云何十八意行？

六喜行、六憂行、六捨行。

如是六喜行、六憂行、六捨行，是名十八意行。

云何除十八意行餘意受？

除十八意行，餘意受，是名除十八意行餘意受。

云何三十六尊句？

依六貪喜、依六出喜，依六貪憂、依六出憂，依六貪捨、依六出捨。

云何依六貪喜？

眼知色，愛喜適意，愛色欲染相應，今得當得已得，過去變滅憶念生喜，如是喜是名依貪喜。

耳鼻舌身意知法，愛喜適意，愛法欲染相應，今得當得已得，過去變滅憶念生喜。

如是生喜，是名依貪喜。

是名依六貪喜。

云何依六出喜？

色無我，知無常、變異、離、欲滅，如實觀過去如此色無常苦變，如實觀生喜。

如是喜，名依出喜。

聲香味觸法無我，知無常、變異、離、欲滅，如實觀過去如此法無常苦變，如實觀生喜。

如是喜，是名依出喜。

是名依六出喜。

云何依六貪憂？

眼知色，愛喜適意，愛色欲染相應，今未得當未得，已得變滅憶念生憂。

如是憂，是名依貪憂。

耳鼻舌身意知法，愛喜適意，愛法欲染相應，今未得當未得，已得變滅憶念生憂。

如是憂，是名依貪憂。

是名依六貪憂。

云何依六出憂？

色無我？

知無常、變異、離、欲滅，如實觀過去如此色無常苦變，如實觀已於寂滅解脫勝法悕求：

何時當入，如諸聖人所成就行？

緣此生憂。

如是憂，是名依六出憂。

聲香味觸法無我，知無常、變異、離、欲滅，如實觀過去如此法無常苦變，如實觀已於寂滅解脫勝法希求：

何時當入，如諸聖人所成就行？

緣此生憂。

如是憂，是名依出憂。

是名依六出憂。

云何依六貪捨？

眼見色，凡夫人生捨，癡如小兒不見過患不知報。

如是不知得捨，於色無方便，是名依貪捨。

耳鼻舌身意知法，凡夫人生捨，癡如小兒不見過患不知報。

如是不知得捨，於法無方便，是名依貪捨。

是名依六貪捨。

云何依六出捨？

色無我，知無常、變異、離、欲滅，如實觀過去色如此色無常苦變異，如實觀已生捨。

如是知得捨，於色有方便，是名依出捨。

聲香味觸法無我，知無常、變異、離、欲滅，如實觀過去如此法無常苦變異，如實觀已生捨。

如是知得捨，於法有方便，是名依六出捨。

如是依六貪生喜、依六出生喜，如是依六貪憂、依六出憂，如是依六貪捨、依六出捨，如是和合，是名三十六尊句。

云何除三十六尊句餘意受？

除三十六尊句，餘意受，是名除三十六尊句餘意受。

云何百八受？

過去三十六尊句、未來三十六尊句、現在三十六尊句，如是和合，是名百八受。

云何除百八受餘意受？

除百八受，餘意受，是名除百八受餘意受。

云何過去受？

若受生已滅，是名過去受。

云何未來受？

若受未生未出，是名未來受。

云何現在受？

若受生未滅，是名現在受。

云何內受？

若受受，是名內受。

云何外受？

若受非受，是名外受。

云何麁受？

若受欲界繫，是名麁受。

云何細受？

若受色界繫、無色界繫、不繫，是名細受。

云何卑受？

若受不善、若受不善法報、若受非報非報法不適意，是名卑受。

云何勝受？

若受善法報、若受非報非報法適意，是名勝受。

云何遠受？

若受諸受相遠、極相遠、不近、不近邊，是名遠受。

云何近受？

若受相近、極相近、近邊，是名近受。

云何想陰？

一想想陰，若想、識想、究竟識想，是名想陰。

云何想陰？

二想想陰，身受相應想、心受相應想，是名想陰。

云何想陰？

三想想陰，樂受相應想，苦受、非苦非樂受相應想，是名想陰。

云何想陰？

四想想陰，欲界繫想、色界繫想、無色界繫想、不繫想，是名想陰。

云何想陰？

五想想陰，樂根相應想，苦根、喜根、憂根、捨根相應想，是名想陰。

云何想陰？

六想想陰，色想，聲、香、味、觸、法想，是名想陰。

云何想陰？

七想想陰，眼識界相應想，耳、鼻、舌、身、意界意識界相應想，是名想陰。

云何想陰？

十八意行相應想，及餘想、識想、究竟識想，是名想陰。

云何想陰？

三十六尊句相應想，及餘想、識想、究竟識想，是名想陰。

云何想陰？

百八受相應想，及餘想、識想、究竟識想，是名想陰。

云何想陰？

若想過去未來現在、內外麁細卑勝遠近，是名想陰。

云何身受相應想？

若想身受共生共住共滅，是名身受相應想。

云何心受相應想？

若想心受共生共住共滅，是名心受相應想。

云何樂受相應想？

若想樂受共生共住共滅，是名樂受相應想。

云何苦受、非樂非苦受相應想？

若想苦受、非樂非苦受共生共住共滅，是名非樂非苦受相應想。

云何欲界繫想？

若想欲漏有漏，是名欲界繫想。

云何色界繫想？

若想色漏有漏，是名色界繫想。

云何無色界繫想？

若想無色漏有漏，是名無色界繫想。

云何不繫想？

若想聖無漏，是名不繫想。

云何樂根相應想？

若想樂根共生共住共滅，是名樂根相應想。

云何苦根、喜根、憂根、捨根相應想？

若想捨根共生共住共滅，是名非苦非樂根相應想。

云何色想？

若想眼識相應想，是名色想。

云何聲、香、味、觸、法想？

若想意識相應想，是名法想。

云何色想？

色境界思惟色，若想、識想、究竟識想，是名色想。

云何聲、香、味、觸、法想？

法境界思惟法，若想、識想、究竟識想，是名法想。

云何眼識界相應想？

若想眼識界共生共住共滅，是名眼識界相應想。

云何耳、鼻、舌、身、意界意識界相應想？

若想意識界共生共住共滅，是名意識界相應想。

云何十八意行相應想？

若想十八意行共生共住共滅，是名十八意行相應想。

云何除十八意行相應想，餘想、識想、究竟識想？

除十八意行相應想，餘想，是名除十八意行相應想，餘想、識想、究竟識想。

云何三十六尊句相應想？

若想三十六尊句共生共住共滅，是名三十六尊句相應想。

云何除三十六尊句相應想，餘想、識想、究竟識想？

除三十六尊句相應想，餘想，是名除三十六尊句相應想，餘想、識想、究竟識想。

云何百八受相應想？

若想百八受共生共住共滅，是名百八受相應想。

云何除百八受相應想，餘想、識想、究竟識想？

除百八受相應想，餘想，是名除百八受相應想，餘想、識想、究竟識想。

云何過去想？

若想生已滅，是名過去想。

云何未來想？

若想未生未出，是名未來想。

云何現在想？

若想生未滅，是名現在想。

云何內想？

若想受，是名內想。

云何外想？

若想非受，是名外想。

云何麁想？

若想欲界繫，是名麁想。

云何細想？

若想色界繫、若無色界繫、若不繫，是名細想。

云何卑想？

若想不善、若想不善法報、若想非報非報法不適意，是名卑想。

云何勝想？

若想善？

若想善法報、若想非報非報法適意，是名勝想。

云何遠想？

若想諸想相遠、極相遠、不近、不近邊，是名遠想。

云何近想？

若想相近、極相近、近邊，是名近想。

云何行陰？

除受陰、想陰、識陰，餘法非色有為，是名行陰。

云何行陰？

思、觸、思惟、覺觀、見、慧、解脫、無貪無恚無癡、順信、悔、不悔、悅、喜、心進、心除、信、欲、不放逸、念、定、心捨、疑、怖、煩惱、使、生老死、命、結、無想定、得果、滅盡定，是名行陰。

云何識陰？

意入是名識陰。

云何識陰？

意根是名識陰。

云何識陰？

若心意識六識身、七識界，是名識陰。

云何識陰？

若識過去未來現在、內外麁細卑勝遠近，是名識陰。

云何六識身？

眼識，身、耳、鼻、舌身、意識身。

云何眼識身？

緣眼、緣色、緣明、緣思惟，以此四緣識已生今生當生不定，是名眼識身。

云何耳、鼻、舌、身、意識身？

緣意、緣法、緣思惟，以此三緣識已生今生當生不定，是名意識身。

是名六識身。

云何七識界？

眼識界，耳、鼻、舌、身識界、意界意識界。

云何眼識界？

若識眼根生、色境界，已生今生當生不定，是名眼識界。

云何耳、鼻、舌、身識界？

若識身根生、觸境界，已生今生當生不定，是名身識界。

云何意界？

意知法、思惟法，若初心已生今生當生不定，是名意界。

云何意識界？

若識相似不離彼境界，及餘相似心已生今生當生不定，是名意識界。

是名七識界。

云何過去識？

若識生已滅，是名過去識。

云何未來識？

若識未生未出，是名未來識。

云何現在識？

若識生未滅，是名現在識。

云何內識？

若識受，是名內識。

云何外識？

若識非受，是名外識。

云何麁識？

若識欲界繫，是名麁識。

云何細識？

若識色界繫、無色界繫、若不繫，是名細識。

云何卑識？

若識不善、若識不善法報、若識非報非報法不適意，是名卑識。

云何勝識？

若識善、若識善法報、若識非報非報法適意，是名勝識。

云何遠識？

若識諸識相遠、極相遠、不近、不近邊，是名遠識。

云何近識？

若識相近、極相近、近邊，是名近識。

五陰，幾色、幾非色？

一色，四非色。

云何一色？

色陰，是名一色。

云何四非色？

受陰、想陰、行陰、識陰，是名四非色。

五陰，幾可見、幾不可見？

四不可見，一二分或可見或不可見。

云何四不可見？

受陰、想陰、行陰、識陰，是名四不可見。

云何一二分或可見或不可見？

色陰，是名一二分或可見或不可見。

云何色陰可見？

色入，是名色陰可見。

云何色陰不可見？

除色入，餘色陰不可見，是名色陰不可見。

五陰，幾有對、幾無對？

四無對，一二分或有對或無對。

云何四無對？

受陰、想陰、行陰、識陰，是名四無對。

云何一二分或有對或無對？

色陰，是名一二分或有對或無對。

云何色陰有對？

十色入，是名色陰有對。

云何色陰無對？

法入色，是名色陰無對。

五陰，幾聖、幾非聖？

一切二分或聖或非聖。

云何色陰非聖？

若色陰有漏，是名色陰非聖。

云何色陰非聖？

色受陰，是名色陰非聖。

云何色陰非聖？

若色陰非學非無學，十色入初四色，是名色陰非聖。

云何色陰聖？

若色陰無漏，是名色陰聖。

云何色陰聖？

若色陰學若無學。

學人離結使，聖心入聖道，若堅信若堅法及餘趣人，見行過患，觀涅槃寂滅，如實觀苦集滅道，未得欲得、未解欲解、未證欲證，離煩惱修道。

見學人若須陀洹，斯陀含，阿那含，觀智具足，若智地若觀解脫心，即證沙門果，若須陀洹果、斯陀含果、阿那含果。

無學人欲得阿羅漢果，未得聖法欲得，修道觀智具足，若智地若觀解脫心，即得阿羅漢果。

若實人若趣，正語正業正命、正身進正身除，是名色陰聖。

云何受陰非聖？

若受陰有漏，是名受陰非聖。

云何受陰非聖？

若受受陰，是名受陰非聖。

云何受陰非聖？

若受陰非學非無學，眼觸受耳鼻舌身意觸受，是名受陰非聖。

云何受陰聖？

若受陰無漏，是名受陰聖。

云何受陰聖？

信根相應意觸受，是名受陰聖。

云何受陰聖？

若受陰學若無學。

學人離結使，乃至欲得證阿羅漢果。

若實人若趣若意觸，是名受陰聖。

云何想陰非聖？

若想陰有漏，是名想陰非聖。

云何想陰非聖？

想受陰，是名想陰非聖。

云何想陰非聖？

若想陰非學非無學，色想聲香味觸法想，是名想陰非聖。

云何想陰聖？

若想陰聖無漏，是名想陰聖。

云何想陰聖？

若想陰信根相應法想，是名想陰聖。

云何想陰聖？

若想陰學若無學。

學人離結使，乃至即證阿羅漢果。

若實人若趣若法想，是名想陰聖。

云何行陰非聖？

若行陰有漏，是名行陰非聖。

云何行陰非聖？

若行受陰，是名行陰非聖。

云何行陰非聖？

若行陰非學非無學，思乃至無想定，是名行陰非聖。

云何行陰聖？

若行陰無漏，是名行陰聖。

云何行陰聖？

若信根信根相應心數法，若緣無漏行陰所攝，是名行陰聖。

云何行陰聖？

若行陰學若無學。

學人離結使，乃至即得阿羅漢果。

若實人若趣，若思、觸、思惟、覺觀、見、慧、解脫、無癡、順信、悅、喜、心進、心除、信、欲、不放逸、念、定、心捨、得果、滅盡定，是名行陰聖。

云何識陰非聖？

若識陰有漏，是名識陰非聖。

云何識陰非聖？

識受陰，是名識陰非聖。

云何識陰非聖？

若識陰非學非無學，眼識乃至意識，是名識陰非聖。

云何識陰聖？

若識陰無漏，是名識陰聖。

云何識陰聖？

若識陰信根相應意識界，是名識陰聖。

云何識陰聖？

若識陰學若無學。

學人離結使，乃至即得阿羅漢果。

若實人若趣若意界意識界，是名識陰聖。

有漏無漏、有愛無愛、有求無求、當取非當取、有取無取、有勝無勝，亦如是。

五陰，幾受、幾非受？

一切二分或受或非受。

云何色陰受？

若色陰內，是名色陰受。

云何色陰受？

若色陰業法煩惱所生報我分攝眼入耳鼻舌身入，身好色非好色、端嚴非端嚴、妍膚非妍膚、嚴淨非嚴淨，身好聲非好聲、眾妙聲非眾妙聲、軟聲非軟聲，身好香非好香、軟香非軟香、適意香非適意香，身甜酢苦辛醎淡涎癊，身冷熱輕重麁細澁滑堅軟，受心所起去來屈申迴轉身教，集聲音句言語口教有漏身進，是名色陰受。

云何色陰非受？

若色陰外，是名色陰非受。

云何色陰非受？

若色陰善若不善若無記非我分攝，若善心若不善心若非報非報法心所起去來屈申迴轉身教，集聲音句言語口教，若外色眼識所知，若聲香味觸若外觸身識所知、身口非戒無教、有漏身口戒無教、有漏身進有漏身除、正語正業正命、正身進正身除，是名色陰非受。

云何受陰受？

若受陰內，是名受陰受。

云何受陰受？

若受陰業法煩惱所生報我分攝眼觸受耳鼻舌身意觸受，是名受陰受。

云何受陰非受？

受陰若外，是名受陰非受。

云何受陰非受？

受陰若善若不善若無記非我分攝眼觸受耳鼻舌身意觸受，是名受陰非受。

云何想陰受？

若想陰內，是名想陰受。

云何想陰受？

若想陰業法煩惱所生報我分攝色想聲香味觸法想，是名想陰受。

云何想陰非受？

若想陰外，是名想陰非受。

云何想陰非受？

若想陰善若不善若無記非我分攝色想聲香味觸法想，是名想陰非受。

云何行陰受？

若行陰內，是名行陰受。

云何行陰受？

若行陰業法煩惱所生報我分攝思、觸、思惟、覺觀、見、慧、解脫、悔、不悔、悅、喜、心進、信、欲、念、怖、生、命，是名行陰受。

云何陰非受？

若行陰外，是名行陰非受。

云何行陰非受？

若行陰善若不善若無記非我分攝，除命，餘行陰非受，是名行陰非受。

云何識陰受？

若識陰內，是名識陰受。

云何識陰受？

若識陰業法煩惱所生報我分攝眼識乃至意識，是名識陰受。

云何識陰非受？

若識陰外，是名識陰非受。

云何識陰非受？

若識陰善若不善若無記非我分攝眼識乃至意識，是名識陰非受。

內外亦如是。

五陰，幾有報、幾無報？

一切二分或有報或無報。

云何色陰有報？

若色陰報法，是名色陰有報。

云何色陰有報？

除色陰善報，餘色陰善不善，若善心若不善心所起去來屈申迴轉身教、集聲音句言語口教、身口非戒無教、有漏身口戒無教、有漏身進有漏身除、正語正業正命、正身進正身除，是名色陰有報。

云何色陰無報？

若色陰非報非報法，眼入耳鼻舌入身入、香入味入觸入，身好色非好色、端嚴非端嚴、妍膚非妍膚、嚴淨非嚴淨，身好聲非好聲、眾妙聲非眾妙聲、軟聲非軟聲，無記心所起去來屈申迴轉身教、集聲音句言語口教，若外色眼識所知、若外聲耳識所知，有漏身口戒無教、有漏身進有漏身除、正語正業正命、正身進正身除，是名色陰無報。

云何受陰有報？

若受陰報法，是名受陰有報。

云何受陰有報？

除受陰善報，餘受陰善若不善意觸受，是名受陰有報。

云何受陰無報？

若受陰報、若受陰非報非報法，眼觸受耳鼻舌身意觸受，是名受陰無報。

云何想陰有報？

想陰若報法，是名想陰有報。

云何想陰有報？

除想陰善報，餘想陰善若不善法想，是名想陰有報。

云何想陰無報？

想陰若報、想陰若非報非報法，色想聲香味觸法想，是名想陰無報。

云何行陰有報？

行陰若報法，是名行陰有報。

云何行陰有報？

除行陰善報，餘行陰善、若不善思乃至煩惱使結、二定，是名行陰有報。

云何行陰無報？

行陰若報、行陰若非報非報法，除無貪無恚癡、煩惱使結，餘行陰無報，是名行陰無報。

云何識陰有報？

識陰若報法，是名識陰有報。

云何識陰有報？

除識陰善報，餘識陰善若不善意界意識界，是名識陰有報。

云何識陰無報？

識陰若報、識陰若非報非報法，眼識乃至意識，是名識陰無報。

五陰，幾心、幾非心？

一心，四非心。

云何一心？

識陰是名一心。

云何四非心？

色陰、受陰、想陰、行陰，是名四非心。

五陰，幾心相應、幾非心相應？

二心相應，一非心相應，一不說心相應非心相應，一二分或心相應或非心相應。

云何二心相應？

受陰、想陰，是名二心相應。

云何一非心相應？

色陰，是名一非心相應。

云何一不說心相應非心相應？

識陰，是名一不說心相應非心相應。

云何一二分或心相應或非心相應？

行陰，是名一二分或心相應或非心相應。

云何行陰心相應？

行陰若心數思乃至煩惱使，是名行陰心相應。

云何行陰非心相應？

行陰若非心數生乃至滅盡定，是名行陰非心相應。

五陰，幾心數、幾非心數？

二心數，二非心數，一二分或心數或非心數。

云何二心數？

受陰、想陰，是名二心數。

云何二非心數？

色陰、識陰，是名二非心數。

云何一二分或心數或非心數？

行陰，是名一二分或心數或非心數。

云何行陰心數？

行陰若緣思乃至煩惱使，是名行陰心數。

云何行陰非心數？

行陰若非緣生乃至滅盡定，是名行陰非心數。

五陰，幾有緣、幾非緣？

三緣，一非緣，一二分或緣或非緣。

云何三緣？

受陰、想陰、識陰，是名三緣。

云何一非緣？

色陰，是名一非緣。

云何一二分或緣或非緣？

行陰，是名一二分或緣或非緣。

云何行陰緣？

行陰若心數思乃至煩惱使，是名行陰緣。

云何行陰非緣？

行陰若非心數生乃至滅盡定，是名行陰非緣。

五陰，幾共心、幾非共心？

二共心，一非共心，二二分或共心或非共心。

云何二共心？

受陰、想陰，是名二共心。

云何一非共心？

識陰，是名一非共心。

云何二二分或共心或非共心？

色陰、行陰，是名二二分或共心或非共心。

云何色陰共心？

若隨心轉、共心生共住共滅，有漏身口戒無教、有漏身進有漏身除、正語正業正命、正身進正身除，是名色陰共心。

云何色陰不共心？

若不隨心轉、不共心生不共住不共滅，十色入一切法入色，是名色陰非共心。

云何行陰共心？

行陰若隨心轉、共心生共住共滅，思乃至煩惱使，是名行陰共心。

云何行陰不共心？

行陰若不隨心轉、不共心生不共住不共滅，生乃至滅盡定，是名行陰不共心。

隨心轉不隨心轉亦如是。

五陰，幾業、幾非業？

三非業，二二分或業或非業。

云何三非業？

受陰、想陰、識陰，是名三非業。

云何二二分或業或非業？

色陰、行陰，是名二二分或業或非業。

云何色陰業？

若善心若不善心若無記心所起去來屈申迴轉身教、集聲音句言語口教、身口非戒無教、有漏身口戒無教、正語正業正命，是名色陰業。

云何色陰非業？

眼入耳入鼻舌身入、香味觸入，身好色非好色、端嚴非端嚴、妍膚非妍膚、嚴淨非嚴淨，身好聲非好聲、眾妙聲非眾妙聲、軟聲非軟聲，若外色眼識所知、若外聲耳識所知，有漏身進有漏身除、正身進正身除，是名色陰非業。

云何行陰業？

思是名行陰業。

云何行陰非業？

除思，餘行陰是名行陰非業。

五陰，幾業相應、幾非業相應？

三業相應，一非業相應，一三分或業相應或非業相應或不說業相應非業相應。

云何三業相應？

受陰、想陰、識陰，是名三業相應。

云何一非業相應？

色陰，是名一非業相應。

云何一三分或業相應或非業相應或不說業相應非業相應？

行陰，是名一三分或業相應或非業相應或不說業相應非業相應。

云何行陰業相應？

行陰若思相應觸乃至煩惱使，是名行陰業相應。

云何行陰非業相應？

行陰若非思相應，生乃至滅盡定，是名行陰非業相應。

云何行陰不說業相應非業相應？

思，是名行陰不說業相應非業相應。

五陰，幾共業、幾不共業？

三共業，二二分或共業或不共業。

云何三共業？

受陰、想陰、識陰，是名三共業。

云何二二分或共業或不共業？

色陰、行陰，是名二二分或共業或不共業。

云何色陰共業？

色陰若隨業轉、共業生共住共滅，有漏身口戒無教、有漏身進有漏身除、正語正業正命、正身進正身除，是名色陰共業。

云何色陰不共業？

色陰若不隨業轉、不共業生不共住不共滅，十色入初三色，是名色陰不共業。

云何行陰共業？

行陰若隨業轉、共業生共住共滅，又定心思觸乃至煩惱使、無想定滅盡定，是名行陰共業。

云何行陰不共業？

若行陰不隨業轉、不共業生不共住不共滅，不定心思生老死、命、結、得果，是名行陰不共業。

隨業轉不隨業轉亦如是。

五陰，幾因、幾非因？

三因，二二分或因或非因。

云何三因？

受陰、想陰、識陰，是名三因。

云何二二分或因或非因？

色陰、行陰，是名二二分或因或非因。

云何色陰因？

色陰若報法，是名色陰因。

云何色陰因？

色陰善若不善及四大善心，若不善心所起去來屈申迴轉身教、集聲音句言語口教、地水火風大、身口非戒無教、有漏身口戒無教、有漏身進有漏身除、正語正業正命、正身進正身除，是名色陰因。

云何色陰非因？

若色陰報、色陰非報非報法，眼入耳鼻舌入身入香味入，身好色非好色、端嚴非端嚴、妍膚非妍膚、嚴淨非嚴淨，身好聲非好聲、眾妙聲非眾妙聲、軟聲非軟聲，無記心所起去來屈申迴轉身教、集聲音句言語口教，若外色眼識所知、若外聲耳識所知，除四大餘觸入所攝有漏身進，是名色陰非因。

云何行陰因？

行陰緣行陰非緣有報，除得果，餘行陰非緣善報，思乃至煩惱使結、二定，是名行陰因。

云何行陰非因？

行陰緣無報不共業生老死、命、得果，是名行陰非因。

五陰，幾有因、幾無因？

一切有因、一切有結、一切有緣、一切有為。

五陰，幾知、幾非知？

一切知如事知見、一切識意識如事識、一切解如事知見、一切了如事知見。

五陰，幾斷智知、幾非斷智知？

一切二分或斷智知或非斷智知。

云何色陰斷智知？

色陰不善不善心所起去來屈申迴轉身教、集聲音句言語口教、身口非戒無教、有漏身進，是名色陰斷智知。

云何色陰非斷智知？

色陰善無記眼入耳入鼻入舌入身入、香入味入觸入，身好色非好色、端嚴非端嚴、妍膚非妍膚，身好聲非好聲、眾妙聲非眾妙聲、軟聲非軟聲，善心若無記心所起去來屈申迴轉身教、集聲音句言語口教，若外色眼識所知、若外聲耳識所知，有漏身口戒無教、有漏身進有漏身除、正語正業正命、正身進正身除，是名色陰非斷智知。

云何受陰斷智知？

受陰不善思、觸、思惟、覺觀、見、慧、解脫、悔、不悔、悅、喜、心進、信、欲、念、疑、怖、煩惱、使、結，是名受陰斷智知。

云何受陰非斷智知？

受陰善無記眼觸受耳鼻舌身意觸受，是名受陰非斷智知。

云何想陰斷智知？

想陰不善法想，是名想陰斷智知。

云何想陰非斷智知？

想陰善無記色想聲香味觸法想，是名想陰非斷智知。

云何行陰斷智知？

行陰不善思、觸、思惟、覺觀、見、慧、解脫、悔、不悔、悅、喜、心進、信、欲、念、疑、怖、煩惱、使、結，是名行陰斷智知。

云何行陰非斷智知？

行陰善無記，除疑煩惱使結，餘行陰非斷智知，是名行陰非斷智知。

云何識陰斷智知？

識陰不善意界，是名識陰斷智知。

云何識陰非斷智知？

識陰善無記眼識乃至意識，是名識陰非斷智知。

斷非斷亦如是。

五陰，幾修、幾非修？

一切二分或修或非修。

云何色陰修？

色陰若善心所起去來屈申迴轉身教、集聲音句言語口教、有漏身口戒無教、有漏身進有漏身除、正語正業正命、正身除，是名色陰修。

云何色陰非修？

色陰不善無記眼入耳入鼻入舌入身入、香入味入觸入，身好色非好色、端嚴非端嚴、妍膚非妍膚、嚴淨非嚴淨，身好聲非好聲、眾妙聲非眾妙聲、軟聲非軟聲，不善心無記心所起去來屈申迴轉身教、集聲音句言語口教，若外色眼識所知、若外聲耳識所知身口非戒無教有漏身進，是名色陰非修。

云何受陰修？

受陰善意觸受，是名受陰修。

云何受陰非修？

受陰不善無記眼觸受耳鼻舌身意觸受，是名受陰非修。

云何想陰修？

想陰善法想，是名想陰修。

云何想陰非修？

想陰不善無記色想聲香味觸法想，是名想陰非修。

云何行陰修？

行陰善思乃至心捨、無想定、得果、滅盡定，是名行陰修。

云何行陰非修？

行陰不善無記思、觸、思惟、覺觀、見、慧、解脫、悔、不悔、悅、喜、心進、信、欲、念、疑、怖、煩惱、使、生老死、命，是名行陰非修。

云何識陰修？

識陰善意界意識界，是名識陰修。

云何識陰非修？

識陰不善無記眼識乃至意識，是名識陰非修。

五陰，幾證、幾非證？

一切證，如事知見。

五陰，幾善、幾不善、幾無記？

一切三分或善或不善或無記。

云何色陰善？

若色陰修善心所起去來屈申迴轉身教、集聲音句言語口教、有漏身口戒無教、有漏身進有漏身除、正語正業正命、正身除，是名色陰善。

云何色陰不善？

若色陰斷不善心所起去來屈申迴轉身教、集聲音句言語口教、身口非戒無教、有漏身進，是名色陰不善。

云何色陰無記？

色陰受、色陰非報非報法，眼入耳入鼻入舌入身入、香入味入觸入，身好色非好色、端嚴非端嚴、妍膚非妍膚、嚴淨非嚴淨，身好聲非好聲、眾妙聲非眾妙聲、軟聲非軟聲，無記心所起去來屈申迴轉身教、集聲音句言語口教，若外色眼識所知、外聲耳識所知有漏身進，是名色陰無記。

云何受陰善？

若受陰修意觸受，是名受陰善。

云何受陰不善？

受陰斷意觸受，是名受陰不善。

云何受陰無記？

受陰受、受陰若非報非報法眼觸受耳鼻舌身意觸受，是名受陰無記。

云何想陰善？

若想陰修法想，是名想陰善。

云何想陰不善？

想陰斷法想，是名想陰不善。

云何想陰無記？

想陰受、想陰非報非報法色想聲香味觸法想，是名想陰無記。

云何行陰善？

行陰修思乃至心捨、無想定、得果、滅盡定，是名行陰善。

云何行陰不善？

行陰斷思、觸、思惟、覺觀、見、慧、解脫、悔、不悔、悅、喜、心進、信、欲、念、疑、怖、煩惱、使、結，是名行陰不善。

云何行陰無記？

行陰受、行陰非報非報法，思、觸、思惟、覺觀、見、慧、解脫、悔、不悔、悅、喜、心進、信、欲、念、怖、生老死、命，是名行陰無記。

云何識陰善？

識陰修意界意識界，是名識陰善。

云何識陰不善？

識陰斷意界意識界，是名識陰不善。

云何識陰無記？

識陰受、識陰非報非報法眼識乃至意識，是名識陰無記。

五陰，幾學、幾無學、幾非學非無學？

一切三分或學或無學或非學非無學。

云何色陰學？

色陰若聖非無學，是名色陰學。

云何色陰學？

學人離結使，聖心入聖道，若堅信若堅法及餘趣人，見行過患，觀涅槃寂滅，如實觀苦集滅道，未得欲得、未解欲解、未證欲證，離煩惱修道。

見學人若須陀洹、斯陀含、阿那含，觀智具足，若智地若觀解脫心，即證沙門果，若須陀洹果、若斯陀含果、若阿那含果。

若實人若趣正語正業正命、正身進正身除，是名色陰學。

云何色陰無學？

色陰若聖非學，是名色陰無學。

云何色陰無學？

無學人欲得阿羅漢，未得聖法欲得，修道觀智具足，若智地若觀解脫心，即得阿羅漢果。

若實人若趣正語正業正命、正身進正身除，是名色陰無學。

云何色陰非學非無學？

色陰非聖色受陰十色入初四色，是名色陰非學非無學。

云何受陰學？

受陰聖非無學，是名受陰學。

云何受陰學？

受陰學信根相應意觸受，是名受陰學。

云何受陰學？

學人離結使乃至即證阿那含果，若實人若趣意觸受，是名受陰學。

云何受陰無學？

受陰聖非學，是名受陰無學。

云何受陰無學？

受陰無學信根相應意觸受，是名受陰無學。

云何受陰無學？

無學人欲得阿羅漢乃至即得阿羅漢果。

若實人若趣意觸受，是名受陰無學。

云何受陰非學非無學？

受陰非聖、受受陰眼觸受耳鼻舌身意觸受，是名受陰非學非無學。

云何想陰學？

想陰聖非無學，是名想陰學。

云何想陰學？

想陰學信根相應法想，是名想陰學。

云何想陰學？

學人離結使乃至即得阿那含果。

若實人若趣法想，是名想陰學。

云何想陰無學？

想陰聖非學，是名想陰無學。

云何想陰無學？

想陰無學信根相應法想，是名想陰無學。

云何想陰無學？

無學人欲得阿羅漢乃至即得阿羅漢果。

若實人若趣法想，是名想陰無學。

云何想陰非學非無學？

想陰非聖、想受陰色想聲香味觸法想，是名想陰非學非無學。

云何行陰學？

行陰聖非無學，是名行陰學。

云何行陰學？

行陰學信根相應心數法，若法非緣無漏行陰所攝非無學，是名行陰學。

云何行陰學？

學人離結使乃至即得阿那含果。

若實人若趣若思、觸、思惟、覺觀、見、慧、解脫、無癡、順信、悅、喜、心進、心除、信、欲、不放逸、念、定、心捨、得果、滅盡定，是名行陰學。

云何行陰無學？

行陰聖非學，是名行陰無學。

云何行陰無學？

無學信根相應心數法，若法非緣無漏行陰所攝非學，是名行陰無學。

云何行陰無學？

無學人欲得阿羅漢乃至即得阿羅漢果。

若實人若趣思、觸、思惟、覺觀、見、慧、解脫、無癡、信順、悅、喜、心進、心除、信、欲、不放逸、念、定、心捨、得果、滅盡定，是名行陰無學。

云何行陰非學非無學？

行陰若非聖、受陰思乃至無想定，是名行陰非學非無學。

云何識陰學？

識陰若聖非無學，是名識陰學。

云何識陰學？

識陰學信根相應意界意識界，是名識陰學。

云何識陰學？

學人離結使乃至即得阿那含果。

若實人若趣若意界意識界，是名識陰學。

云何識陰無學？

識陰若聖非學，是名識陰無學。

云何識陰無學？

識陰無學信根相應意界意識界，是名識陰無學。

云何識陰無學？

無學人欲得阿羅漢乃至即得阿羅漢果。

若實人若趣若意界意識界，是名識陰無學。

云何識陰非學非無學？

識陰非聖、識受陰眼識乃至意識，是名識陰非學非無學。

五陰，幾報、幾報法、幾非報非報法？

一切三分或報或報法或非報非報法。

云何色陰報？

色陰若受色陰善報眼入耳入鼻入舌入身入，身好色非好色、端嚴非端嚴、妍膚非妍膚、嚴淨非嚴淨，身好聲非好聲、眾妙聲非眾妙聲、軟聲非軟聲，身好香非好香、軟香非軟香、適意香非適意香，身甜酢苦辛醎淡涎癊，身冷熱輕重麁細澁滑堅軟，受心所起去來屈申迴轉身教、集聲音句言語口教、有漏身口戒無教、有漏身進有漏身除、正語正業正命、正身進正身除，是名色陰報。

云何色陰報法？

色陰若有報，是名色陰報法。

云何色陰報法？

除色陰善報，餘色陰善不善，若善心若不善心所起去來屈申迴轉身教、集聲音句言語口教、身口非戒無教、有漏身口戒無教、有漏身進有漏身除、正語正業正命、正身進正身除，是名色陰報法。

云何色陰非報非報法？

色陰若無記非我分攝，非報非報法心所起去來屈申迴轉身教、集聲音句言語口教，若外色眼識所知、若外聲香味觸、若外觸身識所知有漏身進，是名色陰非報非報法。

云何受陰報？

受陰若受受陰善報眼觸受耳鼻舌身意觸受，是名受陰報。

云何受陰報法？

受陰有報，是名受陰報法。

云何受陰報法？

除受陰善報，餘受陰善不善意觸受，是名受陰報法。

云何受陰非報非報法？

受陰無記非我分攝眼觸受耳鼻舌身意觸受，是名受陰非報非報法。

云何想陰報？

想陰若受想陰善報色想聲香味觸法想，是名想陰報。

云何想陰報法？

想陰若有報，是名想陰報法。

云何想陰報法？

除想陰善報，餘想陰善不善法想，是名想陰報法。

云何想陰非報非報法？

想陰無記非我分攝色聲香味觸法想，是名想陰非報非報法。

云何行陰報？

行陰受行陰善報，除無貪無恚，餘思乃至心捨、怖、生老死、命、無想定、得果、滅盡定，是名行陰報。

云何行陰報法？

行陰有報，是名行陰報法。

云何行陰報法？

除行陰善報，餘行陰善不善思乃至煩惱使結、二定，是名行陰報法。

云何行陰非報非報法？

行陰無記非我分攝思、觸、思惟、覺觀、見、慧、解脫、悔、不悔、悅、喜、心進、信、欲、念、疑、怖、生老死，是名行陰非報非報法。

云何識陰報？

識陰若受識陰善報眼識乃至意識，是名識陰報。

云何識陰報法？

識陰有報，是名識陰報法。

云何識陰報法？

除識陰善報，餘識陰善不善意界意識界，是名識陰報法。

云何識陰非報非報法？

識陰無記非我分攝眼識乃至意識，是名識陰非報非報法。

五陰，幾見斷、幾思惟斷、幾非見斷非思惟斷？

一切三分或見斷或思惟斷或非見斷非思惟斷。

云何色陰見斷？

色陰不善非思惟斷見斷煩惱心所起去來屈申迴轉身教、集聲音句言語口教、身口非戒無教、有漏身進，是名色陰見斷。

云何色陰思惟斷？

色陰不善非見斷思惟斷煩惱心所起去來屈申迴轉身教、集聲音句言語口教、身口非戒無教、有漏身進，是名色陰思惟斷。

云何色陰非見斷非思惟斷？

色陰善無記眼入耳入鼻入舌入身入、香入味入觸入，身好色非好色、端嚴非端嚴、妍膚非妍膚，身好聲非好聲、眾妙聲非眾妙聲、軟聲非軟聲，善心無記心所起去來屈申迴轉身教集聲音句言語口教，外色眼識所知、外聲耳識所知有漏身口戒無教、有漏身進有漏身除、正語正業正命、正身進正身除，是名色陰非見斷非思惟斷。

云何受陰見斷？

受陰不善非思惟斷見斷煩惱相應意觸受，是名受陰見斷。

云何受陰思惟斷？

受陰不善非見斷思惟斷煩惱相應意觸受，是名受陰思惟斷。

云何受陰非見斷非思惟斷？

受陰善無記眼觸受耳鼻舌身意觸受，是名受陰非見斷非思惟斷。

云何想陰見斷？

想陰不善非思惟斷見斷煩惱相應法想，是名想陰見斷。

云何想陰思惟斷？

想陰不善非見斷思惟斷煩惱相應法想，是名想陰思惟斷。

云何想陰非見斷非思惟斷？

想陰善無記色想聲香味觸法想，是名想陰非見斷非思惟斷。

云何行陰見斷？

行陰不善非思惟斷見斷煩惱一時俱斷思、觸、思惟、覺觀、見、慧、解脫、悔、不悔、悅、喜、心進、信、欲、念、疑、怖、煩惱、使、結，是名行陰見斷。

云何行陰思惟斷？

行陰不善非見斷思惟斷煩惱一時俱斷思、觸、思惟、覺觀、見、慧、解脫、悔、不悔、悅、喜、心進、信、欲、念、疑、怖、煩惱、結、使，是名行陰思惟斷。

云何行陰非見斷非思惟斷？

行陰善無記，除疑、煩惱、使、結，餘行陰非見斷非思惟斷，是名行陰非見斷非思惟斷。

云何識陰見斷？

識陰若不善非思惟斷見斷煩惱相應意界意識界，是名識陰見斷。

云何識陰思惟斷？

識陰不善非見斷思惟斷煩惱相應意界意識界，是名識陰思惟斷。

云何識陰非見斷非思惟斷？

識陰善無記眼識乃至意識，是名識陰非見斷非思惟斷。

五陰，幾見斷因、幾思惟斷因、幾非見斷非思惟斷因？

一切三分或見斷因或思惟斷因或非見斷非思惟斷因。

云何色陰見斷因？

色陰見斷法報眼入耳鼻舌身入，身非好色、非端嚴、非妍膚、非嚴淨，身非好聲、非眾妙聲、非軟聲，身非眾妙香、非好香、非軟香、非適意香，身甜酢苦辛醎淡涎癊，身冷熱麁重堅澁，見斷因心所起去來屈申迴轉身教集聲音句言語口教、身口非戒無教、有漏身進，是名色陰見斷因。

云何色陰思惟斷因？

色陰思惟斷法報眼入耳入鼻入舌入身入，身非好色、非端嚴、非妍膚、非嚴淨，身非好聲、非眾妙聲、非軟聲，身非好香、非軟香、非適意香，身甜酢苦辛醎淡涎癊，身冷熱麁重堅澁，思惟斷因心所起去來屈申迴轉身教、集聲音句言語口教、身口非戒無教、有漏身進，是名色陰思惟斷因。

云何色陰非見斷非思惟斷因？

色陰善色陰善法報、色陰非報非報法眼入耳入鼻入舌入身入，身好色端嚴妍膚嚴淨、身好聲眾妙聲軟聲、身好香軟香適意香、身甜酢苦辛醎淡涎癊、身冷熱輕細軟滑，非見斷非思惟斷因心所起去來屈申迴轉身教、集聲音句言語口教，外色眼識所知、外聲香味外觸身識所知，有漏身口戒無教、有漏身進有漏身除、正語正業正命、正身進正身除，是名色陰非見斷非思惟斷因。

云何受陰見斷因？

受陰若見斷受陰見斷法報眼觸受耳鼻舌身意觸受，是名受陰見斷因。

云何受陰思惟斷因？

受陰思惟斷受陰思惟斷法報眼觸受耳鼻舌身意觸受，是名受陰思惟斷因。

云何受陰非見斷非思惟斷因？

受陰善受陰善法報、受陰非報非報法眼觸受耳鼻舌身意觸受，是名受陰非見斷非思惟斷因。

云何想陰見斷因？

想陰不善非思惟斷相應見斷煩惱相應法想，是名想陰見斷因。

云何想陰思惟斷因？

想陰不善非見斷思惟斷煩惱相應法想，是名想陰思惟斷因。

云何想陰非見斷非思惟斷因？

若想陰善想陰善法報想陰若非報非報法色想聲香味觸法想，是名想陰非見斷非思惟斷因。

云何行陰見斷因？

行陰見斷行陰見斷法報思、觸、思惟、覺觀、見、慧、解脫、悔、不悔、悅、喜、心進、信、欲、念、疑、怖、煩惱、使、生老死、命、結，是名行陰見斷因。

云何行陰思惟斷因？

行陰若思惟斷行陰思惟斷法報思、觸、思惟、覺觀、見、慧、解脫、悔、不悔、悅、喜、心進、信、欲、念、疑、怖、煩惱、使、生、命、結，是名行陰思惟斷因。

云何行陰非見斷非思惟斷因？

行陰若行陰善善法報、行陰非報非報法，除疑、煩惱、使、結，餘行陰非見斷非思惟斷因，是名行陰非見斷非思惟斷因。

云何識陰見斷因？

識陰若見斷識陰見斷法報眼識乃至意識，是名識陰見斷因。

云何識陰思惟斷因？

識陰思惟斷識陰思惟斷法報眼識乃至意識，是名識陰思惟斷因。

云何識陰非見斷非思惟斷因？

識陰善識陰善法報、識陰非報非報法眼識乃至意識，是名識陰非見斷非思惟斷因。

五陰，幾欲界繫、幾色界繫、幾無色界繫、幾不繫？

一切四分或欲界繫或色界繫或無色界繫或不繫。

云何色陰欲界繫？

色陰欲漏有漏眼入耳鼻舌身入香入味入，身好色非好色、端嚴非端嚴、妍膚非妍膚、嚴淨非嚴淨，身好聲非好聲、眾妙聲非眾妙聲、軟聲非軟聲，身冷熱輕重麁細澁滑堅軟，欲行心所起去來屈申迴轉身教、集聲音句言語口教，外色眼識所知欲漏有漏、外聲外觸身識所知欲漏有漏、身口非戒無教、有漏身口戒無教、有漏身進，是名色陰欲界繫。

云何色陰色界繫？

色陰色漏眼入耳入，身好色端嚴妍膚嚴淨、身好聲眾妙聲軟聲、身冷輕細軟滑，色行心所起去來屈申迴轉身教、集聲音句言語口教，外色眼識所知色漏有漏、外聲外觸身識所知色漏有漏，有漏身口戒無教、有漏身除，是名色陰色界繫。

云何色陰無色界繫？

色陰無色漏有漏、有漏身口戒無教、有漏身進有漏身除，是名色陰無色界繫。

云何色陰不繫？

色陰若聖無漏正語正業正命、正身進正身除，是名色陰不繫。

云何受陰欲界繫？

受陰欲漏有漏眼觸受耳鼻舌身意觸受，是名受陰欲界繫。

云何受陰色界繫？

受陰色漏有漏眼觸受耳鼻舌身意觸受，是名受陰色界繫。

云何受陰無色界繫？

受陰無色漏有漏意觸受，是名受陰無色界繫。

云何受陰不繫？

受陰聖無漏意觸受，是名受陰不繫。

云何想陰欲界繫？

想陰欲漏有漏色想聲香味觸法想，是名想陰欲界繫。

云何想陰色界繫？

想陰色漏有漏色想聲香味觸法想，是名想陰色界繫。

云何想陰無色界繫？

想陰無色漏有漏法想，是名想陰無色界繫。

云何想陰不繫？

想陰聖無漏法想，是名想陰不繫。

云何行陰欲界繫？

若行陰欲漏有漏思、觸、思惟、覺觀、見、慧、解脫、無貪無恚無癡、順信、悔、不悔、悅、喜、心進、信、欲、不放逸、念、疑、怖、煩惱、使、生老死、命、結，是名行陰欲界繫。

云何行陰色界繫？

若行陰色漏有漏思、觸、思惟、覺觀、見、慧、解脫、無癡、順信、悅、喜、心進、心除、信、欲、不放逸、念、定、心捨、疑、煩惱、使、生老死、命、結、無想定，是名行陰色界繫。

云何行陰無色界繫？

若行陰無色漏有漏思、觸、思惟、見、慧、解脫、無癡、順信、心進、心除、信、欲、不放逸、念、定、心捨、疑、煩惱、使、生老死、命、結，是名行陰無色界繫。

云何行陰不繫？

行陰聖無漏思、觸、思惟、覺觀、見、慧、解脫、無癡、順信、悅、喜、心進、心除、信、欲、不放逸、念、定、心捨、得果、滅盡定，是名行陰不繫。

云何識陰欲界繫？

識陰若欲漏有漏眼識乃至意識，是名識陰欲界繫。

云何識陰色界繫？

識陰色漏有漏眼識耳識身識意識，是名識陰色界繫。

云何識陰無色界繫？

識陰無色漏有漏意界意識界，是名識陰無色界繫云何識陰不繫？

識陰聖無漏意界意識界，是名識陰不繫。

五陰，幾過去、幾未來、幾現在、幾非過去非未來非現在？

一切三分或過去或未來或現在。

云何色陰過去？

色陰生已滅，是名色陰過去。

云何色陰未來？

色陰未生未出，是名色陰未來。

云何色陰現在？

生未滅色陰，是名色陰現在。

受陰、想陰、行陰、識陰亦如是。
-- T1548.3 — Taisho Tipitaka (CC0-1.0)